Φραντς Μπίντερ

Ο **Φραντς Μπίντερ** (γερμανικά: *Franz Binder*, 1 Δεκεμβρίου 1911 – 24 Απριλίου 1989) ήταν Αυστριακός διεθνής ποδοσφαιριστής που αγωνίστηκε σε όλη την επαγγελματική του καριέρα με την Ραπίντ Βιέννης. Ένας από τους καλύτερους κεντρικούς επιθετικούς της εποχής του,  ήταν ο πρώτος που τεκμηριώθηκε στατιστικά ότι ξεπέρασε τα 1.000 γκολ στην καριέρα του, ενώ παραμένει ένας από τους δέκα ποδοσφαιριστές που ξεπέρασαν τα 1.200 γκολ στις ομάδες ανδρών με ιδιαίτερα υψηλό δείκτη παραγωγικότητας.

## Βιογραφία

### Πρώτα χρόνια
Γεννημένος στο Σανκτ Πέλτεν από μία φτωχή οικογένεια εργατικής τάξης, μεγάλωσε με εννέα αδέλφια σε τρία δωμάτια. Σε ηλικία 15 ετών έπαιξε στην πρώτη ομάδα της ΑΣΒ Στουρμ 19 Σανκτ Πέλτεν (*ASV Sturm 19 St. Pölten*). Διακρίθηκε ιδιαίτερα για την ικανότητά του στο σκοράρισμα και πήρε μέρος σε διεθνή φιλικό αγώνα για την ομάδα των εργαζομένων της Αυστρίας εναντίον του Βελγίου σημειώνοντας δύο γκολ. Το 1930, ο τότε 19χρονος Μπίντερ μεταγράφηκε στη Ραπίντ Βιέννης συνεχίζοντας το σχολείο του. Έζησε στο διαμέρισμα των γονιών του μέχρι το 1936, όπου μοιράστηκε ένα κρεβάτι με ένα του αδελφό.

### Ραπίντ Βιέννης
Τον ανακάλυψε άνθρωπος της Ραπίντ, όπου υπέγραψε το καλοκαίρι του 1930 και την Κυριακή, 12 Οκτωβρίου της ίδιας χρονιάς, έκανε το ντεμπούτο του με αντίπαλο την ΣΚ Σλόβαν Βιέννης (*SK Slovan HAC*). Στη νίκη με 4–1, σημείωσε δύο γκολ.
Στην Ραπίντ πέρασε ολόκληρη την καριέρα του ως παίκτης, κερδίζοντας τέσσερα πρωταθλήματα Αυστρίας, και συνολικά έξι καθώς και το εθνικό κύπελλο του 1945–46. Ήταν πρώτος σκόρερ του πρωταθλήματος έξι φορές, επιδόση ρεκόρ που παραμένει σημειώνοντας 267 τέρματα σε 242 αγώνες στο πρωτάθλημα Αυστρίας και 298 με αυτά του γερμανικού πρωταθλήματος. Την τριετία 1931–34 αποτέλεσε μαζί με το Γιόζεφ Μπίτσαν ένα ιδιαίτερα παραγωγικό δίδυμο σημειώνοντας 101 γκολ στο πρωτάθλημα, από τα οποία τα 51 του Μπίντερ.

Από το 1930 έως το 1937,  σημείωσε περισσότερα από 700 γκολ για τη Ραπίντ Βιέννης, συμπεριλαμβανομένων των αγώνων της δεύτερης ομάδας και των φιλικών.

* 1930 : Πρώτη ομάδα - 3 γκολ σε 2 αγώνες. Εφεδρική ομάδα - 14 γκολ σε 9 αγώνες. Σύνολο - 17 αγώνες 11 γκολ.
* 1931 : Πρώτη ομάδα - 19 γκολ σε 14 αγώνες. Εφεδρική ομάδα 54 γκολ σε 23 αγώνες. Σύνολο - 73 γκολ 37 αγώνες.
* 1932 : Πρώτη ομάδα - 62 γκολ σε 48 αγώνες. Εφεδρική ομάδα - 41 γκολ σε 12 αγώνες. Σύνολο - 103 γκολ σε 60 αγώνες.
* 1933 : Πρώτη ομάδα - 104 γκολ σε 68 αγώνες.
* 1934 : Πρώτη ομάδα - 93 γκολ σε 56 αγώνες.
* 1935 : Πρώτη ομάδα - 95 γκολ σε 58 αγώνες.
* 1936 : Πρώτη ομάδα - 93 γκολ σε 61 αγώνες.
* 1937 : Πρώτη ομάδα - 122 γκολ σε 72 αγώνες.
* Σύνολο δεύτερης ομάδας : 109 γκολ σε 44 αγώνες.
* Σύνολο πρώτη ομάδας : 591 γκολ σε 378 αγώνες.
* Γενικό σύνολο 1930–37 :  700 γκολ σε 422 αγώνες με αναλογία 1,65 γκολ ανά αγώνα.
Στο σύνολο της καριέρας του με το σύλλογο της Βιέννης σημείωσε 421 τέρματα σε 347 επίσημες εμφανίσεις με την πρώτη ομάδα και συμπεριλαμβανομένων των φιλικών και της δεύτερης ομάδας τουλάχιστον 989. Σε ένα φιλικό παιχνίδι την Πρωτομαγιά του 1939 στη Βιέννη - σημαντικό για την εποχή του - σημείωσε πέντε γκολ στη νίκη της ομάδας του με 7–5 επί της Σλάβια Πράγας, με τον παλιό του συμπαίκτη Μπίτσαν να σημειώνει μόνο δύο για την αντίπαλη ομάδα. Το 1940 ήταν πρώτος σκόρερ σε επίσημους αγώνες στον κόσμο με 44 γκολ. Παραμένει πρώτος σκόρερ στην ιστορία των ντέρμπι με την Αούστρια Βιέννης με 21 γκολ.

### Διεθνής καριέρα
Στις 11 Ιουνίου 1933 έκανε την πρώτη εμφάνισή του με την Εθνική Αυστρίας απέναντι στο Βέλγιο σημειώνοντας το δεύτερο γκολ της Αυστρίας. 
Μετά την προσάρτηση της Αυστρίας (*Anschluss*, Άνσλους) στη Γερμανία το 1938, η Ραπίντ αναγκάστηκε να παίξει στη *Gauliga Ostmark* (πρόγονος της Μπουντεσλίγκα) μαζί με τους άλλους κορυφαίους αυστριακούς συλλόγους. Κέρδισε το *DFB-Tschammerpokal* (προκάτοχος του Κυπέλλου Γερμανίας) το 1938 με νίκη 3–1 επί της Φρανκφούρτης. Στον τελικό του γερμανικού πρωταθλήματος του 1941 η Ραπίντ αντιμετώπισε τη Σάλκε στις 22 Ιουνίου και αρχικά δέχθηκε τρία τέρματα αλλά τρία τέρματα του Μπίντερ σε 15 λεπτά ανέτρεψαν το αποτέλεσμα (4–3) και χάρισαν τον τίτλο στον αυστριακό σύλλογο. Ήταν τα πιο διάσημα γκολ της καριέρας του. Οι Αυστριακοί χάρηκαν και οι βιεννέζικες εφημερίδες έβαλαν τίτλους στην πολεμική γλώσσα της εποχής: «Ο Μπίμπο Μπίντερ βομβαρδίζει τη Σάλκε στον τελικό». Εκτός από την εθνική Αυστρίας αγωνίστηκε και με την γερμανική εθνική σημειώνοντας 10 γκολ σε 9 αγώνες. Στις 25 Ιανουαρίου 1939 έκανε το ντεμπούτο του στις Βρυξέλλες στη νίκη με 4–1 επί του Βελγίου. Το 1941 μαζί με δύο συμπαίκτες του  επιλέχθηκαν και έπρεπε να πάνε στο μέτωπο του Δευτέρου Παγκοσμίου Πολέμου. Με τη «δεύτερη τεθωρακισμένη μεραρχία της Βιέννης» ήταν στις μάχες του Σμολένσκ και του Ορέλ, αργότερα στη Νορμανδία ως οδηγός ασθενοφόρου. Έλαβε μέρος στην επίθεση των Αρδεννών κατά τη διάρκεια των Χριστουγέννων και της Πρωτοχρονιάς 1944–45. Επέζησε και επέστρεψε στη Βιέννη μετά τη φυλάκισή του στα τέλη του 1945. Επέστρεψε στην ομάδα του και τρεις φορές ψηφίστηκε καλύτερος ποδοσφαιριστής στην Αυστρία από το αθλητικό ραδιόφωνο μετά τον πόλεμο.

Ο Μπίντερ είχε ασυνήθιστο σουτ, ιδιαίτερα ισχυρό έτσι ώστε τα δίχτυα της εποχής να σκίζονται όταν η μπάλα έφευγε από το πόδι του *Bimbo* («Μπίμπο»). Αυτό το προσωνύμιο, αν και συμπαθητικό στο άκουσμα, αντικατοπτρίζει την πειρακτική διάθεση των γερμανών γειτόνων: το *Bimbo* είναι εκφραστικό ψευδώνυμο για να προσδιορίσει αυτόν που η Ευρώπη πριν από τον πόλεμο αποκαλούσε *negro*, ψευδώνυμο που του δόθηκε για να περιγράψει τα χαρακτηριστικά του προσώπου του και του προσάφθηκε μετά από ένα ταξίδι στην Αφρική. Η ομάδα επέστρεφε στη Μασσαλία με πλοίο από την περιοδεία και πήγανε σε έναν κινηματογράφο το βράδυ. Η ταινία ονομαζόταν *Hurricane* και ο πρωταγωνιστής ήταν κάποιος «Μπίμπο» που η σωματοδομή και ο τρόπος που κινούνταν έμοιαζε πολύ στον Φραντς και οι συμπαίκτες το υιοθέτησαν. Ασυναγώνιστος στο εναέριο παιχνίδι, ήταν προικισμένος με ταχύτητα εκτέλεσης που είναι δύσκολο να βρεθεί σε άλλους παίκτες του ιδιαίτερα μεγάλου του ύψους (1,90 μέτρα). Χρησιμοποιούσε και τα δύο πόδια με ευχέρεια από μέση και μακρινή απόσταση, ενώ η τεχνική στο σύνολό της υπολειπόταν. Διέθετε επίσης αγωνιστικότητα και καλή φυσική κατάσταση. Το ποσοστό επιτυχίας του από ελεύθερα χτυπήματα ή πέναλτι ήταν σχεδόν 100 %. Ο Ερνστ Χάπελ είχε πει ότι «ο Μπίντερ ήταν ο μόνος ποδοσφαιριστής με ραντάρ στο πόδι του».

Καθ' όλη τη διάρκεια της καριέρας του, συμπεριλαμβανομένων των φιλικών αγώνων, σημείωσε 1.202 τέρματα σε 833 παιχνίδια με αναλογία τερμάτων ανά αγώνα 1,45 και πάνω από 1,00 στους επίσημους αγώνες, από τους υψηλότερους στην παγκόσμια ποδοσφαιρική ιστορία. Η επίσημη καταγραφή στην εποχή του ανέφερε το σύνολο των 1.006 γκολ σε 756 αγώνες με τη Ραπίντ. Είναι ένας από τους ποδοσφαιριστές που έχουν ξεπεράσει τα 1.000 τέρματα και είναι πιθανά ο δεύτερος χρονολογικά Ευρωπαίος. Σύμφωνα με την RSSSF σημείωσε τουλάχιστον 569 τέρματα σε επίσημους αγώνες κατά τη διάρκεια των χρόνων της επαγγελματικής του καριέρας με τα στατιστικά στοιχεία της πρώτης του ομάδας να έχουν χαθεί. Αναφέρεται επιπλέον και αριθμός γκολ που πιθανά δεν έχουν βρεθεί για να υπολογιστούν κατά τη διάρκεια του Δευτέρου Παγκοσμίου Πολέμου. Ο ίδιος στην αυτοβιογραφία του αναφέρει ότι τα υπολόγιζε σε 1.300. 67 φορές σημείωσε χατ τρικ.

### Προπονητής
Μετά την αποχώρησή του από την ενεργό δράση, τη διετία 1949–51 ήταν επικεφαλής του τμήματος ποδοσφαίρου της Ραπίντ και στη συνέχεια ακολούθησε καριέρα προπονητή στην Αυστρία καθώς και στη Γερμανία.   Ως προπονητής της ΣΣΦ Γιαν Ρέγκενσμπουργκ (στην πρώτη του περίοδο στο σύλλογο 1952–54) πέτυχε την καλύτερη θέση του συλλόγου στην μέχρι τότε ιστορία του στην γερμανική Όμπερλιγκα. Το 1964 κατέκτησε το πρωτάθλημα με τη Ραπίντ. Το 1975 επέστρεψε ξανά στην ομάδα της Βιέννης, όπου εργάστηκε ως προπονητής για ένα χρόνο και κατέκτησε το Κύπελλο του 1976. Ο πρώτος του σύλλογος έδωσε το όνομά του στο στάδιό του. Το 1999 ψηφίστηκε από τους οπαδούς της Ραπίντ τέταρτος καλύτερος παίκτης στην ιστορία του συλλόγου (*Rapidler des Jahrhunderts*), και στην καλύτερη ενδεκάδα της ιστορίας του.

## Στατιστικά στοιχεία καριέρας
      

Πηγή: RSSSF - Franz Binder (2025)

## Τίτλοι και διακρίσεις

* Πρωτάθλημα Αυστρίας (4) : 1935, 1938, 1946, 1948
* Πρωτάθλημα Γερμανίας (2) : 1940, 1941
* Κύπελλο Αυστρίας : 1946
* Κύπελλο Γερμανίας (DFB-Pokal) : 1938
* Πρώτος σκόρερ πρωταθλήματος Αυστρίας (6) : 1933 (25 γκολ), 1937 (29 γκολ), 1938 (22 γκολ), 1939 (27 γκολ), 1940 (18 γκολ), 1941 (27 γκολ)
* Καλύτερος ποδοσφαιριστής στην Αυστρία (3) : 1946, 1948, 1949

## Δείτε επίσης

* Κατάλογος ποδοσφαιριστών ανδρών με 500 ή περισσότερα γκολ
* Κατάλογος ποδοσφαιριστών που σημείωσαν ρεκόρ με χατ-τρικ

## Παραπομπές


## Βιβλιογραφία

* Franz Binder Jr : *Franz "Bimbo" Binder: Ein Leben für den Fußball* (Residenz Verlag, 2011) ISBN 978-3701732708

## Εξωτερικοί σύνδεσμοι

 
*  

Κατηγορία:Αυστριακοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Αυστρίας 
Κατηγορία:Ποδοσφαιριστές Εθνικής Γερμανίας
Κατηγορία:Ποδοσφαιριστές που έχουν αγωνιστεί σε δύο εθνικές ομάδες ανδρών ή περισσότερες
Κατηγορία:Ποδοσφαιριστές Ραπίντ Βιέννης
Κατηγορία:Ποδοσφαιριστές Μπουντεσλίγκα Αυστρίας 
Κατηγορία:Αυστριακοί προπονητές ποδοσφαίρου